Forslag til RÅDETS FORORDNING om ændring af forordning (EF) nr. 772/1999 om indførelse af en endelig antidumpingtold og en endelig udligningstold på importen af opdrættede atlanterhavslaks med oprindelse i Norge

(forelagt af Kommissionen)

BEGRUNDELSE

1. Der indførtes endelig antidumpingtold og endelig udligningstold på opdrættede atlanterhavslaks med oprindelse i Norge ved Rådets forordning (EF) nr. 1890/97 og 1891/97. Toldens form i disse to forordninger blev imidlertid senere taget op til undersøgelse, og begge forordninger blev erstattet af Rådets forordning (EF) nr. 772/1999.

2. Samtidig med at der indførtes endelig told, blev der også godtaget individuelle pristilsagn fra 190 norske eksportører ved Kommissionens afgørelse 97/634/EF. Med tilsagnene gik alle selskaber ind på at overholde visse minimumsimportpriser i deres salg af opdrættede atlanterhavslaks med oprindelse i Norge og regelmæssigt indgive oplysninger til Kommissionen om deres salg til Fællesskabet inden for bestemte frister.

3. På grund af sen modtagelse af en sådan salgsrapport blev det fastslået, betingelserne i tilsagnet afgivet af et norsk selskab, Gje-Vi AS, var blevet misligholdt. Kommissionen trak derfor sin godtagelse af selskabets tilsagn tilbage ved forordning (EF) nr. 651/98 og indførte i stedet endelig antidumpingtold og endelig udligningstold ved Rådets forordning (EF) nr. 772/98.

4. Gje-Vi AS fremsatte senere en fyldestgørende anmodning om en delvis interimsundersøgelse i henhold til artikel 11, stk. 3, i grundforordningen om antidumping og artikel 19, stk. 1, i grundforordningen om subsidier, fordi der var sket en væsentlig ændring af omstændighederne siden indførelsen af told på selskabets eksport til Fællesskabet.

5. I juli 2001 blev der derfor offentliggjort en meddelelse om indledning af en delvis interimsundersøgelse. Undersøgelsen blev begrænset i omfang til en undersøgelse af, om det var muligt at godtage et nyt tilsagn fra selskabet.

6. Resultatet af Kommissionens undersøgelse viser, at tilbuddet om et nyt tilsagn fra den pågældende selskab kan godtages.

7. Det er derfor nødvendigt at ændre listen i bilaget til forordning (EF) nr. 772/1999 over de selskaber, der er omfattet af fritagelse for antidumping- og udligningstold.

8. Desuden rettes i denne forordning en skrivefejl i den tidligere forordning om ændring af foranstaltningerne vedrørende opdrættede atlanterhavslaks med oprindelse i Norge (forordning (EF) nr. 1677/2001).

9. Sideløbende hermed ændrer Kommissionen bilaget til afgørelse 97/634/EF med listen over selskaber, hvis tilsagn er godtaget.

Forslag til RÅDETS FORORDNING om ændring af forordning (EF) nr. 772/1999 om indførelse af en endelig antidumpingtold og en endelig udligningstold på importen af opdrættede atlanterhavslaks med oprindelse i Norge

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1], senest ændret ved forordning (EF) nr. 2238/2000 [2], særlig artikel 11, stk. 3,

[1] EFT L 56 af 6.3.1996, s.1.

[2] EFT L 257 af 11.10.2000, s.2 .

under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret import fra lande, der ikke er medlemmer af Det Europæiske Fællesskab [3], særlig artikel 19, stk. 1,

[3] EFT L 288 af 21.10.1997, s.1.

under henvisning til forslag forelagt af Kommissionen efter høring af Det Rådgivende Udvalg, og

ud fra følgende betragtninger:

A. PROCEDURE

(1) Der indførtes endelig antidumping- og udligningstold på opdrættede atlanterhavslaks med oprindelse i Norge ved Rådets forordning (EF) nr. 1890/97 [4] og 1891/97 [5]. Toldens form i disse to forordninger blev imidlertid senere taget op til undersøgelse, og begge forordninger blev erstattet med Rådets forordning (EF) nr. 772/1999 [6].

[4] EFT L 267 af 30.9.1997, s.1.

[5] EFT L 267 af 30.9.1997, s.19.

[6] EFT L 101 af 16.4.1999, s.1. Forordning senest ændret ved forordning (EF) nr. 1677/2001 (EFT L 227 af 23.8.2001, s.15).

(2) Samtidig med at der indførtes endelig told, blev der også godtaget individuelle pristilsagn fra 190 norske eksportører ved Kommissionens afgørelse 97/634/EF [7]. Med tilsagnene forpligtede alle selskaber sig til at overholde visse minimumsimportpriser i deres salg af opdrættede atlanterhavslaks med oprindelse i Norge og regelmæssigt indgive oplysninger til Kommissionen om deres salg til Fællesskabet inden for bestemte frister.

[7] EFT L 267 af 30.9.1997, s.81. Afgørelse senest ændret ved afgørelse 2001/644/EF (EFT L 227 af 23.8.2001, s.49).

(3) På grund af Kommissionens sene modtagelse af en sådan salgsrapport fra den norske eksportør Gje-Vi AS, blev det fastslået, at betingelserne i selskabets tilsagn var blevet misligholdt. Kommissionen trak sin godtagelse af selskabets tilsagn tilbage ved forordning (EF) nr. 651/98 [8], og der blev i stedet indført endelig antidumpingtold og endelig udligningstold ved Rådets forordning (EF) nr. 772/98 [9].

[8] EFT L 88 af 24.3.1998, s.31.

[9] EFT L 111 af 9.4.1998, s.10.

B. ANMODNING OM EN FORNYET UNDERSØGELSE

(4) Gje-Vi AS ("ansøgeren") fremsatte senere en fyldestgørende anmodning om en delvis interimsundersøgelse i henhold til artikel 11, stk. 3, i forordning (EF) nr. 384/96 og artikel 19, stk. 1, i forordning (EF) nr. 2026/97.

(5) Anmodningen indeholdt tilstrækkelige beviser for, at der var sket en væsentlig ændring af omstændighederne efter indførelsen af told på selskabets eksport til Fællesskabet. Selskabet ønskede derfor at afgive et nyt pristilsagn og fremførte, at et sådant tilsagn i betragtning af ændringerne ville være både effektivt og gennemførligt.

(6) Der blev derfor offentliggjort en meddelelse om indledning af en delvis interimsundersøgelse [10]. Det bør i den forbindelse nævnes, at undersøgelsen i omfang blev begrænset til en undersøgelse af, om det var muligt at godtage et nyt tilsagn fra ansøgeren.

[10] EFT C 188 af 4.7.2001, s.11.

C. FORNYET UNDERSØGELSE

1.1 Den pågældende vare

(7) Den pågældende vare er opdrættede atlanterhavslaks med oprindelse i Norge, som i øjeblikket tariferes under KN-kode ex 0302 12 00 (Taric-kode 0302 12 00 21, 0302 12 00 22, 0302 12 00 23 og 0302 12 00 29), ex 0303 22 00 (Taric-kode 0303 22 00 21, 0302 22 00 22, 0303 22 00 23 og 0302 22 00 29), ex 0304 10 13 (Taric-kode 0304 10 13 21 og 0304 10 13 29) og ex 0304 20 13 (Taric-kode 0304 20 13 21 og 0304 20 13 29).

1.2 Parter berørt af undersøgelsen

(8) Ansøgeren, repræsentative producentsammenslutninger i Norge og Fællesskabet, importører i Fællesskabet og de norske myndigheder blev officielt underrettet om indledningen af den fornyede undersøgelse. Alle direkte berørte parter fik lejlighed til at fremsætte deres synspunkter og til at anmode om at blive hørt.

(9) Ansøgeren fik tilsendt et spørgeskema og indgav en besvarelse inden for den fastsatte frist. Der blev siden aflagt kontrolbesøg hos selskabet i Norge.

D. RESULTATERNE AF UNDERSØGELSEN

(10) Det fremgik af undersøgelsen, at ansøgeren har en anden forvaltningsstruktur og nu er bedre organiseret end i 1998, hvor grunden til misligholdelsen var dårlig intern koordinering og mangel på personale, som var i stand til at arbejde med de forpligtelser, der fulgte af tilsagnet.

(11) Selskabets personale i regnskabsafdelingen er bekendt med, hvilken type og hvilket niveau af oplysninger der kræves til de kvartalsvise salgsrapporter, og ved, at det er nødvendigt at indgive rapporterne rettidigt, og der er ingen grund til at tro, at den samme fejl vil ske igen.

(12) Selskabet råder nu også over et godt edbregnskabssystem, som omfatter den nødvendige software til de kvartalsvise rapporter til Kommissionen.

(13) Vigtigt er det også, at det personale, der nu er involveret i salget af den pågældende vare til Fællesskabet, ved, at der gælder en helt præcis ordning med minimumsimportpriser (og de er også klar over, hvilke prisniveauer opdrættede atlanterhavslaks ikke kan sælges under). Der er ingen tegn på eller grund til at tro, at selskabet ikke vil overholde betingelserne i tilsagnet med hensyn til de gældende minimumsimportpriser.

(14) På baggrund af ovenstående og de ændringer i omstændighederne, der er sket siden indførelsen af endelig antidumpingtold og endelig udligningstold mod selskabet, anses det for muligt at godtage Gje-Vi AS's tilbud om et tilsagn.

(15) Tilsagnet blev formelt godtaget ved Kommissionens afgørelse 2001/.../EC [11]).

[11] EFT ..., ......

E. BERIGTIGELSE TIL FORORDNING (EF) 1677/2001

(16) Ved offentliggørelsen af forordning 1677/2001 [12], den sidste ændring af forordning (EF) nr. 772/1999, blev navnet på det norske selskab, Janas A/S (Nr. 1/75, Taric-tillægskode 8177) ved en forglemmelse udeladt på listen over selskaber, hvis tilsagn var godtaget og således fritaget for den endelige antidumpingtold og den endelige udligningstold.

[12] EFT L 227 af 23.8.2001, s.15.

(17) Navnet på det pågældende selskab bør derfor indføjes igen på nævnte liste.

F. ÆNDRING AF BILAGET TIL FORORDNING (EF) nr. 772/1999

(18) På baggrund af ovenstående bør der i overensstemmelse hermed foretages en ændring af bilaget til forordning (EF) nr. No 772/1999, som indeholder en liste over de selskaber, der er fritaget for antidumping- og udligningstolden -

UDSTEDT FØLGENDE FORORDNING:

Artikel 1

Bilaget til forordning (EF) nr. 772/1999 erstattes med bilaget til denne forordning.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Artikel 3

Indføjelsen af Janas A/S i bilaget til forordning (EF) nr. 772/1999 gælder med virkning fra den 24. august 2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

liste over selskaber, hvis tilsagn er godtaget, og som derfor er fritaget for at betale endelig antidumpingtold og endelig udligningstold

>TABELPOSITION>